CELEX: 32020R2208
Language: el
Date: 2020-12-22 00:00:00
Title: Εκτελεστικός κανονισμός (ΕΕ) 2020/2208 της Επιτροπής της 22ης Δεκεμβρίου 2020 για την καταχώριση του Ηνωμένου Βασιλείου ως τρίτης χώρας από την οποία επιτρέπονται οι εισαγωγές φορτίων σανού και άχυρου στην Ένωση (Κείμενο που παρουσιάζει ενδιαφέρον για τον ΕΟΧ)

28.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 438/21
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2208 ΤΗΣ ΕΠΙΤΡΟΠΗΣ
         της 22ης Δεκεμβρίου 2020
         για την καταχώριση του Ηνωμένου Βασιλείου ως τρίτης χώρας από την οποία επιτρέπονται οι εισαγωγές φορτίων σανού και άχυρου στην Ένωση
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 128 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ορισμένα φυτικά προϊόντα, μεταξύ των οποίων ο σανός και το άχυρο, εγκυμονούν κινδύνους εξάπλωσης μολυσματικών ή μεταδοτικών νόσων στα ζώα.
                  
               
                     (2)
                  
                  
                     Το άρθρο 128 παράγραφος 2 του κανονισμού (ΕΕ) 2017/625 ορίζει τα στοιχεία που πρέπει να περιλαμβάνονται στα μέτρα τα οποία απαιτούνται για τον περιορισμό των εν λόγω κινδύνων.
                  
               
                     (3)
                  
                  
                     Το άρθρο 9 του κανονισμού (ΕΚ) αριθ. 136/2004 της Επιτροπής (2) απαιτεί τη διενέργεια κτηνιατρικών ελέγχων για τα φυτικά προϊόντα που απαριθμούνται στο παράρτημα IV του εν λόγω κανονισμού, συμπεριλαμβανομένου του άχυρου και του σανού. Το παράρτημα V του εν λόγω κανονισμού απαριθμεί τις χώρες από τις οποίες τα κράτη μέλη επιτρέπεται να εισάγουν σανό και άχυρο και καθορίζει τους όρους που διέπουν τις εισαγωγές αυτές.
                  
               
                     (4)
                  
                  
                     Οι κωδικοί ΣΟ για τον σανό και το άχυρο προβλέπονται στο κεφάλαιο 12 του παραρτήματος I του εκτελεστικού κανονισμού (ΕΕ) 2019/2007 της Επιτροπής (3).
                  
               
                     (5)
                  
                  
                     Ενώ ο εκτελεστικός κανονισμός (ΕΕ) 2019/2130 της Επιτροπής (4) κατάργησε τον κανονισμό (ΕΚ) αριθ. 136/2004, προέβλεπε ταυτόχρονα ότι το άρθρο 9 και τα παραρτήματα IV και V του κανονισμού (ΕΚ) αριθ. 136/2004 εξακολουθούν να εφαρμόζονται έως τις 21 Απριλίου 2021.
                  
               
                     (6)
                  
                  
                     Ο εκτελεστικός κανονισμός (ΕΕ) 2019/2130 εφαρμόζεται στον σανό και το άχυρο που εισέρχονται στην Ένωση. Ο εν λόγω εκτελεστικός κανονισμός προβλέπει λεπτομερείς κανόνες για τους ελέγχους εγγράφων, τους ελέγχους ταυτότητας και τους φυσικούς ελέγχους που πρέπει να διενεργούνται στον σανό και στο άχυρο στους συνοριακούς σταθμούς ελέγχου.
                  
               
                     (7)
                  
                  
                     Ενόψει της λήξης της μεταβατικής περιόδου που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) στις 31 Δεκεμβρίου 2020, το Ηνωμένο Βασίλειο ζήτησε να μπορεί να συνεχίσει τις εξαγωγές άχυρου και σανού προς την Ένωση.
                  
               
                     (8)
                  
                  
                     Επιπλέον, ο σανός και το άχυρο είναι προϊόντα μέσω των οποίων μπορούν να μεταδοθούν κίνδυνοι για την υγεία των ζώων. Ωστόσο, το παρόν ζωοϋγειονομικό καθεστώς του Ηνωμένου Βασιλείου δεν εγείρει ανησυχίες όσον αφορά τις εξαγωγές σανού και άχυρου προς την Ένωση. Ως εκ τούτου, είναι σκόπιμη η υποβολή του σανού και του άχυρου καταγωγής Ηνωμένου Βασιλείου σε ελέγχους εγγράφων, ελέγχους ταυτότητας και φυσικούς ελέγχους στον συνοριακό σταθμό ελέγχου πρώτης άφιξης στην Ένωση.
                  
               
                     (9)
                  
                  
                     Το Ηνωμένο Βασίλειο έχει παράσχει τις αναγκαίες εγγυήσεις που προβλέπει ο κανονισμός (ΕΚ) αριθ. 136/2004 για να μπορεί μια τρίτη χώρα να καταχωριστεί στον κατάλογο του παραρτήματος V του εν λόγω κανονισμού και να συμπεριληφθεί στον κατάλογο των τρίτων χωρών από τις οποίες τα κράτη μέλη επιτρέπεται να εισάγουν σανό και άχυρο. Λαμβανομένων υπόψη του δυνητικού κινδύνου για την υγεία των ζώων, καθώς και των εγγυήσεων που παρασχέθηκαν από το Ηνωμένο Βασίλειο, η εν λόγω τρίτη χώρα θα πρέπει να συμπεριληφθεί ως τρίτη χώρα από την οποία τα κράτη μέλη επιτρέπεται να εισάγουν σανό και άχυρο, με την επιφύλαξη της εφαρμογής του δικαίου της Ένωσης ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία, σύμφωνα με το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 του εν λόγω πρωτοκόλλου.
                  
               
                     (10)
                  
                  
                     Η οδηγία 97/78/ΕΚ του Συμβουλίου (5), η οποία παρείχε τη νομική βάση για τον κανονισμό (ΕΚ) αριθ. 136/2004, καταργήθηκε με το άρθρο 146 παράγραφος 1 του κανονισμού (ΕΕ) 2017/625 και, ως εκ τούτου, δεν μπορούσε να χρησιμεύσει ως νομική βάση για την καταχώριση του Ηνωμένου Βασιλείου στο παράρτημα V του κανονισμού (ΕΚ) αριθ. 136/2004.
                  
               
                     (11)
                  
                  
                     Δεδομένου ότι ο κατάλογος τρίτων χωρών από τις οποίες τα κράτη μέλη μπορούν να εισάγουν σανό και άχυρο, ο οποίος παρατίθεται στο παράρτημα V του κανονισμού (ΕΚ) αριθ. 136/2004, εξακολουθεί να ισχύει έως τις 21 Απριλίου 2021, η Επιτροπή δεν έχει εκδώσει ακόμη κατ’ εξουσιοδότηση πράξη σύμφωνα με το άρθρο 126 παράγραφος 1 του κανονισμού (ΕΕ) 2017/625 για να ορίσει ότι ο σανός και το άχυρο εισέρχονται στην Ένωση μόνο από τρίτη χώρα ή περιοχή τρίτης χώρας που περιλαμβάνεται σε κατάλογο τον οποίο καταρτίζει η Επιτροπή για τον σκοπό αυτόν. Κατά συνέπεια, το Ηνωμένο Βασίλειο δεν μπορεί να συμπεριληφθεί σε τέτοιο κατάλογο σύμφωνα με το άρθρο 127 παράγραφος 1 του κανονισμού (ΕΕ) 2017/625. Ως εκ τούτου, το Ηνωμένο Βασίλειο θα πρέπει να συμπεριληφθεί ως τρίτη χώρα από την οποία τα κράτη μέλη επιτρέπεται να εισάγουν σανό και άχυρο, με την επιφύλαξη των λεπτομερών κανόνων σχετικά με τις εργασίες που πρέπει να διενεργούνται σε αγαθά που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με τον εκτελεστικό κανονισμό (ΕΕ) 2019/2130.
                  
               
                     (12)
                  
                  
                     Μέχρι να αντικατασταθεί ο κατάλογος του παραρτήματος V του κανονισμού (ΕΚ) αριθ. 136/2004 με μέτρο που θα εγκριθεί σύμφωνα με τον κανονισμό (ΕΕ) 2017/625, είναι σκόπιμο να επιτραπούν οι εισαγωγές σανού και άχυρου καταγωγής Ηνωμένου Βασιλείου στην Ένωση. Η ρύθμιση αυτή θα επιτρέψει τη συνέχιση των εμπορικών συναλλαγών με το Ηνωμένο Βασίλειο, λαμβανομένης παράλληλα υπόψη της τρέχουσας κατάστασης της υγείας των ζώων στο Ηνωμένο Βασίλειο.
                  
               
                     (13)
                  
                  
                     Δεδομένου ότι η μεταβατική περίοδος που προβλέπεται στη συμφωνία αποχώρησης λήγει στις 31 Δεκεμβρίου 2020, ο παρών κανονισμός θα πρέπει να εφαρμοστεί από την 1η Ιανουαρίου 2021.
                  
               
                     (14)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Επιτρέπονται οι εισαγωγές στην Ένωση σανού [κωδικός ΣΟ ex 1214 90, που αναφέρεται στο κεφάλαιο 12 του παραρτήματος Ι του εκτελεστικού κανονισμού (ΕΕ) 2019/2007] και άχυρου [κωδικός ΣΟ ex 1213 00 00, που αναφέρεται στο κεφάλαιο 12 του παραρτήματος Ι του εκτελεστικού κανονισμού (ΕΕ) 2019/2007] που προέρχονται και κατάγονται από τη Μεγάλη Βρετανία και τις Εξαρτήσεις του Στέμματος.
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Κανονισμός (ΕΚ) αριθ. 136/2004 της Επιτροπής, της 22ας Ιανουαρίου 2004, για τη θέσπιση διαδικασιών κτηνιατρικών ελέγχων στους συνοριακούς σταθμούς επιθεώρησης της Κοινότητας κατά την εισαγωγή προϊόντων που προέρχονται από τρίτες χώρες (ΕΕ L 21 της 28.1.2004, σ. 11).
         
            (3)  Εκτελεστικός κανονισμός (ΕΕ) 2019/2007 της Επιτροπής, της 18ης Νοεμβρίου 2019, για τη θέσπιση κανόνων εφαρμογής του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους καταλόγους ζώων, προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων και παράγωγων προϊόντων, καθώς και σανού και αχύρου που υπόκεινται σε επίσημους ελέγχους σε συνοριακούς σταθμούς ελέγχου και για την τροποποίηση της απόφασης 2007/275/ΕΚ (ΕΕ L 312 της 3.12.2019, σ. 1).
         
            (4)  Εκτελεστικός κανονισμός (ΕΕ) 2019/2130 της Επιτροπής, της 25ης Νοεμβρίου 2019, για τη θέσπιση λεπτομερών κανόνων σχετικά με τις ενέργειες που πρέπει να πραγματοποιούνται κατά τη διάρκεια και μετά τη διενέργεια των ελέγχων εγγράφων, των ελέγχων ταυτότητας και των φυσικών ελέγχων σε ζώα και αγαθά που υπόκεινται σε επίσημους ελέγχους σε συνοριακούς σταθμούς ελέγχου (ΕΕ L 321 της 12.12.2019, σ. 128).
         
            (5)  Οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (ΕΕ L 24 της 30.1.1998, σ. 9).